                      Vyjadrenie k programu OZ dňa 12.5.2023 o 17,30 hod.
                                           (bod programu 7 a 8)

Vážení občania, dovoľte mi vyjadriť sa k obdržaným dokumentom, ktoré sme si vyžiadali mailom dňa 27.04.2023 od p. riaditeľky ZŠ s MŠ Rastislavice:

Žiadali sme:
1.Finančná analýza ZŠ s MŠ v Rastislaviciach:
   a) predpokladaný rozpočet príjmov a výdavkov v prípade prevádzky školy iba 1.stupňa ZŠ a dvoch tried materskej školy s predpokladaným počtom žiakov v šk. roku 2023/2024
   b) predpokladaný rozpočet príjmov a výdavkov v prípade prevádzky školy 1. a 2.stupňa ZŠ (ročníky 1-7) a 1 triedy materskej školy s predpokladaným počtom žiakov v šk. roku 2023/2024  
   c) predpokladaný rozpočet príjmov a výdavkov v prípade prevádzky školy ročníkov 1-6 a 1 triedy materskej školy s predpokladaným počtom žiakov v šk. roku 2023/2024
 
 Žiadame zahrnúť výdavky (rozdelené pedagogickí a nepedagogickí zamestnanci)-separátne za materskú školu a základnú školu, rozdelenie výdavkov za energie, normatívy, finančné prostriedky z obce, počty žiakov - z toho podiel detí občanov našej obce.
 
2. Vyjadrenie Rady školy pri ZŠ s MŠ v Rastislaviciach:
   a) prerokovanie prípadného otvorenia 7.ročníka v ZŠ z hľadiska priestorového zabezpečenia
   b) prerokovanie prípadného otvorenia 2.triedy MŠ - žiadosť rodičov z r.2022
   c) prerokovanie prípadného zrušenia 2. stupňa ZŠ
 
Žiadame doručiť zápisnicu zo zasadnutia, kde sa vyjadrí každý člen rady školy, podľa možností žiadame doručiť zvukovú nahrávku.
 
3. Písomný súhlas rodičov s dvojzmennou prevádzkou budúceho 5., 6. a 7. ročníka - opakovaná žiadosť
   - prezenčná listina s podpismi všetkých rodičov budúceho 5., 6. a 7. ročníka (súhlas - nesúhlas)
   - žiadame predložiť plán vyučovania 2.stupňa v dvojzmennej prevádzke (ako sa posunú vyučovacie hodiny) - súhlas/nesúhlas rodičov
 

Dokumenty sme obdržali v stanovenom termíne v súlade s rokovacím poriadkom našej obce, žiaľ, nekompletné.
Čo sa týka analýz, vyjadrí sa k nim poslankyňa Janka Králiková.

RADA ŠKOLY:
a)Obdržali sme zápisnicu – príloha 1
Zapisovateľka Zuzana Vopálková , overovateľka Zuzana Šimunková 

Dovoľte mi vyjadriť sa k bodu číslo 5 spomínanej zápisnice, kde sa píše:
 Na záver sa členovia rady školy zhodli, že podporia rozvoj druhého stupňa základnej školy a rozširovanie tried o siedmy ročník. 

Táto informácia je pre nás nedôveryhodná, nakoľko disponujeme informáciou, že minimálne 2 členovia rady školy nezdieľajú tento názor.
Pani Mgr. Derďaková – podpredsedníčka rady školy sa žiaľ nemohla zasadnutia rady školy dňa 2.5.2023 z rodinných dôvodov zúčastniť. Ospravedlnila sa a poskytla rade školy písomné vyjadrenie, ktoré žiaľ nie je súčasťou zápisnice zo zasadnutia rady školy. Mgr. Derďaková nám písomné vyjadrenie poslala – príloha 2.
Poslanec Ing. Pochyba, člen rady školy, sa zasadnutia zúčastnil, jeho vyjadrenie tiež nie je súčasťou zápisnice zo zasadnutia rady školy dňa 2.5.2023. Pán Pochyba má záujem sa vyjadriť k zasadnutiu rady školy na dnešnom zasadnutí OZ.
Takisto nie sú súčasťou zápisnice vyjadrenia ostatných členov rady školy aj napriek tomu, že sme vyslovene žiadali vyjadrenie každého člena rady školy. 
V zápisnici sa ďalej uvádza, že obsahuje 2 prílohy :
1. Prezenčnú listinu
2. Pozvánku
Ani jedna z príloh nám poskytnutá nebola. Nakoľko chýba prezenčná listina a vyjadrenia ostatných členov rady školy, nie je možné zistiť, ktorí členovia rady školy sa zasadnutia zúčastnili. 

b)Obdržali sme vyjadrenie predsedníčky rady školy p. Vopálkovej  -   -príloha 3

Konštatujeme, že názory jednotlivých členov rady školy na problematiku rozšírenia/ponechania 2.stupňa ZŠ sa nezhodujú. Považujeme preto toto vyjadrenie za neobjektívne. 
Žiadali sme o prerokovanie prípadného otvorenia 2.triedy MŠ – žiadosť rodičov z r. 2022, 
žiaľ, tento bod prerokovaný nebol, nakoľko  nie je súčasťou zápisnice.
Robili sme preto prieskum u rodičov detičiek, ktoré ešte nedosiahli vek 3 rokov a majú záujem umiestniť deti do našej MŠ, zistili sme nasledovné:
Momentálne je situácia taká, že mamičky zapisujú svoje deti do okolitých škôlok, čo je veľmi smutné. Za problém považujú aj dlhý, 3-mesačný adaptačný program novonastúpených detičiek, čo znamená, že vtedy môžu byť detičky v škôlke iba pol dňa, čo mamičkám komplikuje zaradenie sa do pracovného života, nemôžu sa zamestnať a tak musia byť evidované ako nezamestnané, bez rodičovského príspevku, čiže bez príjmu.
Čo je nám však najviac ľúto, mamičky sa vyjadrujú, že sú  znechutené prístupom vedenia školy a neochotou vyjsť im v ústrety.
Práve toto sú dôvody, prečo chceme vytvoriť priestor pre otvorenie 2.triedy MŠ v prípade, že bude dostatočný záujem. 

c) Obdržali sme listinu, kde sa rodičia vyjadrili formou súhlasu/nesúhlasu s úpravou rozvrhu pre 6. a 7. ročník ZŠ v šk. roku 2023/2024.
Rozvrh v 6. a 7. ročníku by bol upravený tak, že žiaci budú začínať 1.vyučovaciu hodinu o 7,15 hod. alebo 8.50 hod. po dohode so zákonnými zástupcami.
- súhlasia -  5 rodičia
- nesúhlasia – 2 rodičia
Z toho vyplýva že je tu predpoklad, že ďalší  2 žiaci opustia 2.stupeň našej ZŠ a počet žiakov na 2.stupni sa poníži.

d)Obdržali sme 5 listín  formátu A4 s podpismi občanov našej obce rôznej vekovej kategórie. 
   Znenie prezenčnej listiny:
 My, rodičia žiakov žiadame zachovanie 2.stupňa základnej školy vrátane 7.ročníka  a ďalších ročníkov a súhlasíme s organizáciou vyučovania a úpravou rozvrhu tak, aby boli splnené zásady psychohygieny žiakov.
Na týchto listinách sú podpísaní prevažne občania, ktorých deti nenavštevujú našu školu, resp. občania, ktorí deti nemajú, resp. dôchodcovia. 
Ja úplne chápem mamičky, ktoré zbierali podpisy, sama som mamou žiaka 6.ročníka našej školy, ale musíme sa na to pozerať objektívne, nájsť kompromis a vyjsť v ústrety aj mamičkám s malými deťmi a otvoriť ďalšiu triedu MŠ v prípade dostatočného záujmu.

Problematika predškolákov:
Do 1. ročníka sa nám zapísalo 9 žiakov, z toho ani polovica nie sú detičky z našej obce. Robili sme si preto prieskum a zistili sme nasledovné: 
Dôvody, pre ktoré sa rodičia predškolákov rozhodli nezapísať svoje deti do ZŠ v našej obci :
 -Zlúčenie tried, nedostatok učební, nedostatočné priestorové zabezpečenie, stiesnenosť, ďalšia mamička sa vyjadrila, že ak by tu bol iba 1.stupeň, tým pádom väčší priestor, zapísala by svoje dieťa do ZŠ v našej obci. Najviac ich však mrzí prístup vedenia školy, ako sú obviňovaní, že idú proti našej škole a sú volaní na koberček k pani riaditeľke. 
Toto sú slová  samotných rodičov.
Toľko moje vyjadrenie k problematike 2.stupňa ZŠ a MŠ.
Ďakujem za pozornosť.

Miroslava Molnárová, poslankyňa OZ v Rastislaviciach



Prílohy:
1. Zápisnica zo zasadnutia rady školy zo dňa 2.5.2023
2. Vyjadrenie podpredsedníčky rady školy Mgr. Derďakovej k zasadnutiu rady školy dňa 2.5.2023.
3. Vyjadrenie predsedníčky rady školy p. Vopálkovej (zasadnutie rady školy dňa 2.5.2023)             

